32006D0660
L 272/17
JURNALUL OFÍCIAL AL UNIUNII EUROPENE
DECIZIA COMISIEI
din 29 septembrie 2006
de acordare a unei recunoașteri comunitare limitate Registrului polonez de navigație
[notificată cu numărul C(2006) 4107]
(Text cu relevanță pentru SEE)
(2006/660/CE)
COMISIA COMUNITĂȚILOR EUROPENE,
având în vedere Tratatul de instituire a Comunității Europene,
având în vedere Directiva 94/57/CE a Consiliului din 22 noiembrie 1994 privind normele și standardele comune pentru organismele cu rol de inspecție și control al navelor, precum și pentru activitățile în domeniu ale administrațiilor maritime (1), în special articolul 4 alineatul (2),
având în vedere scrisorile din 10 martie 2004 din partea autorităților poloneze, din 4 iulie 2005 din partea autorităților cehe, din 10 martie 2006 din partea autorităților cipriote, din 13 martie 2006 din partea autorităților malteze, din 30 martie 2006 din partea autorităților lituaniene și din 11 aprilie 2006 din partea autorităților slovace, care solicită Comisiei acordarea recunoașterii comunitare Registrului polonez de navigație (denumit în continuare RPN) în conformitate cu articolul 4 alineatul (2) din Directiva 94/57/CE,
întrucât:
(1)
Recunoașterea limitată în conformitate cu articolul 4 alineatul (2) din Directiva 94/57/CE este o recunoaștere acordată unor organizații cunoscute ca societăți de clasificare, care îndeplinesc toate criteriile, altele decât cele prevăzute la punctele 2 și 3 din secțiunea A „Dispoziții generale” din anexa la directivă, dar limitate în ceea ce privește timpul și domeniul de aplicare pentru ca organizația respectivă să poată acumula mai multă experiență.
(2)
Comisia a verificat faptul că RPN îndeplinește toate criteriile prevăzute în anexa la Directiva 94/57/CE, altele decât cele prevăzute la punctele 2 și 3 din secțiunea A „Dispoziții generale” din anexa respectivă.
(3)
RPN s-a angajat să respecte dispozițiile articolului 15 alineatele (2), (4) și (5) din Directiva 94/57/CE.
(4)
Datele referitoare la realizările organizației în domeniul siguranței și poluării, deși puțin sub media organizațiilor recunoscute, sunt satisfăcătoare și indică o evoluție pozitivă, în special în ceea ce privește Memorandumul de înțelegere de la Paris privind controlul navelor de către statul de port, domeniu în care din anul 2000 s-a înregistrat o îmbunătățire susținută.
(5)
Măsurile prevăzute prin prezenta decizie sunt în conformitate cu avizul Comitetului COSS instituit în baza articolului 7 din Directiva 94/57/CE,
ADOPTĂ PREZENTA DECIZIE:
Articolul 1
„Registrul polonez de navigație” este recunoscut în conformitate cu articolul 4 alineatul (2) din Directiva 94/57/CE pe o perioadă de trei ani de la data adoptării prezentei decizii.
Articolul 2
Efectele recunoașterii sunt limitate la Republica Cehă, Cipru, Lituania, Malta, Polonia și Republica Slovacă.
Articolul 3
Prezenta decizie se adresează statelor membre.
Adoptată la Bruxelles, 29 septembrie 2006.